b'\n_START_ARTICLE_\nDonepezil\n_START_SECTION_\nOdmerjanje\n_START_PARAGRAPH_\nKer je razpolovna doba donezepila 70 ur, se lahko odmerja le enkrat dnevno. Za\xc4\x8detni odmerek je 5 mg, ki se lahko po enem mesecu pove\xc4\x8da na 10 mg. Najvi\xc5\xa1ji dnevni odmerek pri napredovali stopnji Alzheimerjeve bolezni je 20 mg.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nZdravilo donezepil lahko med drugim povzro\xc4\x8di slabost, bruhanje, drisko, izgubo teka in posledi\xc4\x8dno telesne te\xc5\xbee, omotico, splo\xc5\xa1no slabotnost, te\xc5\xbeave s spanjem, tresavico (tremor), mi\xc5\xa1i\xc4\x8dne kr\xc4\x8de ... Zlasti se ti ne\xc5\xbeeleni u\xc4\x8dinki pojavljajo v prvih treh tednih po uvedbi zdravljenja, nato pa praviloma oslabijo ali izzvenijo.\n_START_SECTION_\nMehanizem delovanja\n_START_PARAGRAPH_\nDonepezil je specifi\xc4\x8den in reverzibilen zaviralec acetilholin-esteraze, ki je prevladujo\xc4\x8da holin-esteraza v mo\xc5\xbeganih. In vitro donepezil ve\xc4\x8d kot 1000-krat mo\xc4\x8dneje zavira ta encim kot butirilholin-esterazo, ki se nahaja predvsem zunaj osrednjega \xc5\xbeiv\xc4\x8devja._NEWLINE_Zdravilo podalj\xc5\xa1a u\xc4\x8dinek delovanja acetilholina v nevronskih sinapsah.'